Sabide ai
12 di Avrîl cuatri manifestazions a àn scjavaçât lis stradis di
València par dâsi adun denant dal palaç de Comunitât autonome cun
chê di difindi la scuele publiche e massime chê par catalan. La
proteste – coordenade de organizazion Escola Valenciana, de
Plataforma per l’Ensenyament Públic e dal istitût “Ciutat de
Cremona” – e je dome une des iniziativis metudis in cjamp par fâi
cuintri ae decision dal guvier de Comunitât Autonome Valenziane di
taiâ cent e cincuantedôs classis, la plui part cun insegnament par
catalan. A inviâ la mobilitazion a jerin stâts i gjenitôrs dai
fruts e i insegnants de scuele “Ciutat de Cremona” di Alaquàs
che di cuasi doi mês a son daûr a ocupâ l’istitût; une azion
che e je stade po imitade ancje in altris localitâts (Ontinyent,
Castelló e València) e che e menace di slargjâsi simpri di plui a
front de posizion dure de maiorance di guvier (PP) che no je
disponibile a tornâ su la sô decision e che e à refudât ducj i
tentatîfs di modifiche dal proviodiment fats indenant des
oposizions. L’atac nol è dome al sisteme de scuele publiche, e
spieghe Escola Valenciana, ma soredut a chê par catalan, viodût che
a son diviers i câs denunciâts dulà che a front de presince sei di
classis par spagnûl, che par catalan, il guvier al à fat pressions
par sierâ chestis ultimis ancje cuant che a jerin lis plui
frecuentadis.
Font:
VilaWeb, 10-13/04/14; Levante, 10/04/14
fur_Latn fur_Latn fur_Latn fur_Latn glg_Latn cat_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn glg_Latn